Skoolkinders siek van lekkernye Argieffoto ter illustrasie. Nagenoeg 20 leerlinge van ŉ laerskool in Johannesburg is Woensdagoggend na hospitale in die stad geneem nadat hulle glo iets verdags geëet het. Russel Meiring, woordvoerder van ER24, het gesê verskeie voertuie van dié nooddienste is na die skool in die The Hills-woonbuurt in die suide van die stad ontbied. “Die kinders het gekla van maagpyn, naarheid en braking,” het Meiring gesê. “Hulle is dadelik behandel voordat hulle na die Suid-Rand- en Chris Hani Baragwanath-hospitaal geneem is vir verdere behandeling.” Die leerlinge het aan paramedici gesê ŉ onbekende man het glo die vorige dag vir hulle lekkernye gegee. Oupa Bodibe, woordvoerder van die Gautengse departement van onderwys, het aan Maroela Media gesê die departement het ŉ volledige ondersoek van stapel gestuur. “Dit is nog nie bekend wat hulle geëet het en wie dit vir hulle gegee het nie. Die departement stel ondersoek in en sal terugvoer gee sodra meer inligting bekend is. In dié stadium is die polisie nie by die ondersoek betrokke nie. As die ondersoek bepaal dat ŉ misdryf betrokke is, sal aanklagte aanhangig gemaak word.” Hy het gesê teen Woensdagmiddag was 11 van die leerlinge reeds ontslaan. Meiring het ŉ beroep op ouers gedoen om hul kinders te leer om nie lekkers of geskenke van vreemdelinge te aanvaar nie.